Käekook
Käekook (ka tursalüsi) oli tursapüügiõng, millel oli kaks konksu. Õngenööri otsa oli kinnitatud umbes 30 cm pikkune puust või rauast vahetükk ehk lüsi, mille kummaski otsas rippus õngekonks söödaga. Püügil liigutati käekooku üle paadi ääre üles–alla. Eestis kasutati käekooku Saaremaal ja Tallinna ümbruses. Seevastu laialdaselt oli see tuntud Atlandi ookeani põhjaosas, Valgel merel ja Läänemerel.